Rusia recunoaște că dronele ucrainene pot ataca adânc în interiorul teritoriului său și vrea să consolideze apărarea Moscovei
Data publicării:
Ucraina dispune de drone care pot lovi până la o distanţă de 2.500 de kilometri în interiorul Rusiei, dar capitala Moscova este bine protejată, a declarat, miercuri, un ofiţer de rang înalt din forţele aeriene ruse, potrivit Reuters.
Declaraţia lui Dmitri Bogdanov, comandantul departamentului de război radio-electronic din cadrul Forţelor Aerospaţiale ale Rusiei, transmisă iniţial de agenţia TASS, sugerează că porţiuni vaste ale teritoriului Rusiei din proximitatea frontierei cu Ucraina sunt vulnerabile în faţa atacurilor cu drone.
„Inamicul nu stă degeaba (...) Acum vehiculele aeriene fără pilot pot traversa o zonă de până la 2.500 de kilometri, iar multe regiuni ştiu acest lucru”, a precizat oficialul militar rus, vorbind la o conferinţă pe teme de securitate. Acesta a mai menţionat că au fost luate măsuri pentru a proteja Moscova în faţa atacurilor ucrainene cu drone şi alte regiuni ruse îşi consolidează, de asemenea, apărarea anti-dronă.
Ucraina recurge tot mai mult la atacuri cu drone împotriva Rusiei, ca tactică de război asimetric în timp ce pe frontul terestru trupele ucrainene pierd teren în faţa acţiunilor ofensive desfăşurate de armata rusă pe diferite sectoare ale frontului.
Aceste atacuri ucrainene cu drone s-au axat în special pe lovirea rafinăriilor ruseşti, dar au fost, de asemenea, vizate diverse ţinte militare şi elemente de infrastructură.
În faţa acestor atacuri, Rusia a recurs la o serie de măsuri defensive, printre care, pe lângă sistemele antiaeriene foloseşte de asemenea mijloace de război electronic pentru a doborî dronele sau a le abate de la ţintă, precum şi plase anti-dronă amplasate deasupra elementelor cheie ale rafinăriilor.
Un astfel de atac ucrainean cu drone în interiorul Rusiei a ţintit duminică un sistem radar strategic de alertă timpurie al armatei ruse care poate detecta ţinte pe o rază de circa 6.000 de kilometri, inclusiv lansările de rachete balistice intercontinentale cu încărcătură nucleară. Radarul atacat este un sistem 'Voronej M', amplasat în zona oraşului rus Orsk, în regiunea Orenburg, la aproximativ 1.500 de kilometri de cel mai apropiat teritoriu aflat sub controlul Kievului.
Conform unei surse din serviciile secrete ucrainene, drona a fost lansată de la circa 1.800 de kilometri. Serviciul în limba rusă al postului american Radio Free Europe/Radio Liberty (RFE/RL) a prezentat imagini din satelit ce ar arăta avarii ale acelui sistem radar. Potrivit unor website-uri militare, atacul ar fi avariat clădiri administrative ale sistemului radar, dar nu radarul în sine.